Debatt Vi er så heldige at vi lever i et land som har lovfestet et demokratisk styresett, et folkestyre hvor det er meningen at folkeviljen skal styre landet. De fleste nordmenn har tillit til at når flertallet i politisk parti nedfester klare synspunkt i sitt valgprogram, så vil partiets tillitsmenn føle ansvar for å gjennomføre disse oppgaver på vegne av de velgere som har gitt partiet sin tillit i valg.

Les også: Slik vil en samlet opposisjon legge Bybanen i tunnel

En lokal partileder i Venstre har understreket nettopp dette partiets syn på hvordan lokaldemokratiet skal fungere. Jeg siterer:

«For oss i VENSTRE står lokaldemokratiet som en bauta i vår politiske holdning. Vern om lokaldemokrati, kommunalt selvstyre og et bredt folkelig engasjement ligger i kjernen av vår ideologi. Hvis ikke politikerne aksepterer resultatet i en folkeavstemming hvor rådet er så krystallklart som her, vil befolkningen miste all tiltro til de demokratiske prinsipper vårt samfunn bygger på.»

I saken knyttet til valg av trase for ny bybane til Åsane har det lenge vært diskutert flere alternative løsninger som har endt opp med et stridsspørsmål om bybanen skal gå over Bryggen eller ikke.

Det har lenge vært klart at et flertall av byens befolkning ikke ønsker at Bryggeområdet skal belastes med en kryssende jernbane hvert 2. minutt.

Dette folkelige synspunkt var klart før siste kommunevalg. Som følge at dette klare ønsket fra Bergens innbyggere, fant kommunens to største partier det riktig å gi uttrykk for at de ville arbeide for en slik løsning, hvis velgerne i Bergen ville gi dem fullmakt til det, i kommende kommunevalg.

Arbeiderpartiet fikk 26 og Høyre 15 av i alt 67 representanter i det nye bystyret, altså et flertall på 62 prosent av representantene. Et krystallklart råd hadde vunnet frem i valg og saken skulle ifølge det prinsipp som Venstres ovennevnte representant så tydelig ga uttrykk for i ovenstående sitat, være avgjort.

De to største politiske partiene hadde bedt om tillit til å arbeide for at bybanen ikke skulle gå over Bryggen og hadde gjennom valg fått nettopp et slikt mandat.

Les også: SISTE: Bybanen på en voll

Så skjer altså det som ikke skulle skje i et demokratisk valg. Ønske om politisk makt får partitoppene i tre politiske partier til å legge alle tanker om demokratiske spilleregler til side.

Arbeiderpartiet med sine 26 representanter ønsker stillingen som byrådsleder for å kunne utøve politisk makt gjennom byrådet. Det får ikke hjelpe om man må svikte de velgerne som har gitt sin stemme til partiet i et for mange viktig politisk veivalg – bokstavelig talt. Byrådsleder Harald Schjelderup uttalte etter at han hadde vunnet jobben som byrådsleder:

«Jeg tror mange vil bli veldig skuffet. Men jeg håper mange vil bli glade for at vi kan legge bak oss flere år med rot og kaos i Bergen.»

Jeg tror hestehandlerne i Arbeiderpartiet vil bli skuffet. Man løser ikke en vanskelig politisk sak ved å trosse et klart flertall i folket, for å oppnå politisk makt, og så uttrykke håp om at folket skal bli glad for en slik løsning.

Jeg tror at denne politisk udemokratiske løsning vil danne et berettiget grunnlag for økt politikerforakt og mest sannsynlig flere år med rot og kaos i Bergen. Så får vi se hvem som blir byråd etter neste valg.

Skal man vurdere Venstres opptreden i denne saken på bakgrunn av kjerneverdiene i Venstres prinsipielle politiske holdning i saker av betydning for lokaldemokratiet, slik disse er beskrevet overfor, er det tydelig at dette bare gjelder i festtaler og partiprogrammer.

Jeg gjentar uttalelsen fra Venstres representant: «Hvis ikke politikerne aksepterer resultatet i en folkeavstemming hvor rådet er så krystallklart som her, vil befolkningen miste all tiltro til de demokratiske prinsipper vårt samfunn bygger på.»

Les også: Finnes det ikke fem modige maur?

I angjeldende sak kan Venstres representanter neppe være ukjent med folkeviljen i Bergen når det gjelder valg av bybanetrase til Åsane, heller ikke at 62 prosent av representantene i Bergen bystyre hadde forpliktet seg til å arbeide mot bybane over Bryggen. Likevel velger de å ofre det råd som kommunevalget ga for å kunne fremme sitt mindretallssynspunkt i strid med folkeviljen.

Jeg tror dessverre, eller heldigvis, at denne i seg selv lille, men i det fremtidige bybildet svært synlige sak, synliggjør at folket ikke har tillit til politikere som er mer opptatt av politisk makt enn å arbeide for å gjennomføre de saker som de har gått til valg på.